Is-saltna ta' Manassi Kellu tnax-il sena Manassi meta beda jsaltan, u dam isaltan ħamsa u ħamsin sena f'Ġerusalemm; u għamel il-ħażin f'għajnejn il-Mulej, bħall-qżiżijiet tal-ġnus li Alla kien keċċa minn quddiem ulied Iżrael. Bena s-santwarji li kien ġarraf Ħeżekija, missieru, u waqqaf artali lill-Bagħlim, u għamel ix-xbihat tal-Asera, u beda jqim l-eżerċti tas-sema u jaqdihom. U bena wkoll artali fit-tempju tal-Mulej minkejja li l-Mulej kien qalilhom: "F'Ġerusalemm ikun hemm ismi għal dejjem." U bena artal lill-eżerċti kollha tas-sema fiż-żewġ btieħi tat-tempju tal-Mulej. U hu għadda lil uliedu min-nar b'sagrifiċċju fil-wied ta' Benħinnom, u taha għat-teħbir u s-seħer u l-magħmul, u daħħal it-teħbir tal-mejtin u l-qari tal-ġejjieni. U għamel kemm felaħ il-ħażin f'għajnejn il-Mulej, tant li inkurlah sewwa. Qiegħed saħansitra xbieha tal-idolu, li kien għamel, fit-tempju ta' Alla, li fuqu Alla kien qal lil David u Salamun, ibnu: "F'dan it-tempju u f'Ġerusalemm, li jien għażilt minn fost it-tribujiet kollha ta' Iżrael, jiena nqiegħed ismi għal dejjem. U ma nħallix iżjed li riġel Iżrael jitbiegħed mill-art li fiha jien qegħedt lil missirijietkom; imma dan iseħħ biss jekk iqisu li jħarsu kulma ordnajtilhom skont il-liġi, il-kmandamenti u d-digrieti permezz ta' Mosè." U Manassi ħareġ mit-triq lil Ġuda u n-nies ta' Ġerusalemm u ġagħalhom jagħmlu agħar mill-ġnus li l-Mulej kien qered minn quddiem Iżrael. U l-Mulej kellem lil Manassi, u lill-poplu, imma dawn ma tawhx widen. U l-Mulej ġieb għalihom il-kmandanti tal-eżerċtu tas-sultan tal-Assirja, u qabdu 'l Manassi, għamlulu ħolqa , rabtuh b'żewġ ktajjen tar-ram, u ħaduh f'Babilonja. U kif kien fil-hemm talab il-ħniena mill-Mulej Alla tiegħu, u umilja ruħu sewwa quddiem Alla ta' missirijietu. U talbu, u Alla laqa' t-talba tiegħu, u sama' l-krib tiegħu u reġġgħu lura lejn Ġerusalemm f'saltnatu. U Manassi għaraf li l-Mulej hu Alla. U wara dan bena ħajt fuq in-naħa ta' barra tal-belt ta' David, fuq il-Punent ta' Giħon, fil-wied sad-dħul tal-Bieb tal-Ħut, u madwar l-Għofel, u għamlu għoli ħafna. U qiegħed fizzjali tal-eżerċtu fl-ibliet kollha ffortifikati ta' Ġuda. U neħħa l-allat tal-barranin, u l-idolu mid-dar tal-Mulej, u l-artali kollha li kien bena fuq il-muntanja ta' dar il-Mulej u f'Ġerusalemm, u rmiehom 'il barra mill-belt. U raġa' talla' l-artal tal-Mulej, u offra fuqu s-sagrifiċċji tas-sliem u radd il-ħajr. U ordna lil Ġuda li jaqdu l-Mulej, Alla ta' Iżrael. U l-poplu baqa' joffri s-sagrifiċċji fis-santwarji, iżda biss lill-Mulej, Alla tagħhom. U l-bqija tal-ġrajja ta' Manassi, u t-talba tiegħu lil Alla tiegħu, u l-kliem li qalulu l-veġġenti f'isem il-Mulej, Alla ta' Iżrael, jinsabu fil-Ġrajja tas-Slaten ta' Iżrael. U t-talba tiegħu, u kif Alla semgħu, u dnubietu kollha u ħtijietu, il-postijiet fejn bena s-santwarji u waqqaf ix-xbihat tal-Asera u l-idoli qabel ma umilja ruħu, dan kollu miktub fil-Ġrajja ta' Ħożaj. U Manassi strieħ ma' missirijietu, u difnuh f'daru. U beda jsaltan floku Amon, ibnu. Is-saltna ta' Amon Amon kellu tnejn u għoxrin sena meta beda jsaltan, u saltan sentejn f'Ġerusalemm. U għamel il-ħażin f'għajnejn il-Mulej, bħalma kien għamel Manassi missieru. U l-idoli kollha li kien għamel Manassi, missieru, Amon beda joffrilhom is-sagrifiċċji u jaqdihom; u qatt ma umilja ruħu quddiem il-Mulej, bħalma kien umilja ruħu Manassi, missieru, imma hu, Amon, kompla jidneb kemm kien jiflaħ. U l-qaddejja tiegħu kkonfoffaw kontrih, u qatluh f'daru. Imma n-nies tal-pajjiż qatlu lil dawk kollha li kienu kkonfoffaw kontra s-sultan Amon; u għamlu sultan floku lil Ġosija, ibnu.